SKE พุ่งพรวด 13% นิวไฮรอบ 2 เดือน ลุ้นกำไรปีนี้แตะ 100 ลบ. โบรกฯชี้เทคนิคฟื้นตัว
SKE พุ่งพรวด 13% นิวไฮรอบ 2 เดือน ลุ้นกำไรปีนี้แตะ 100 ลบ. โบรกฯชี้เทคนิคฟื้นตัว ล่าสุด ณ เวลา 14.48 น. อยู่ที่ 1.11 บาท บวก 0.13 บาท หรือ 13.27% สูงสุดที่ 1.18 บาท ต่ำสุดที่ 1.01 บาท ด้วยมูลค่าซื้อขาย 52.06 ล้านบาท
5 ก.พ. 2562

ผู้สื่อข่าวรายงานว่า ราคาหุ้น บริษัท สากล เอนเนอยี จำกัด (มหาชน) หรือ SKE ล่าสุด ณ เวลา 14.48 น. อยู่ที่ 1.11 บาท บวก 0.13 บาท หรือ 13.27% สูงสุดที่ 1.18 บาท ต่ำสุดที่ 1.01 บาท ด้วยมูลค่าซื้อขาย 52.06 ล้านบาท

ทั้งนี้ ราคาหุ้น SKE ปรับตัวขึ้นสูงสุดในรอบ 2 เดือน นับตั้งแต่ราคาหุ้นอยู่ที่ระดับ 1.11 บาท เมื่อวันที่ 21 พ.ย.2561
ด้าน บล.กรุงศรี ระบุในบทวิเคราะห์ ประเมิน SKE มีแนวรับ 0.96 บาท แนวต้าน 1.05 , 1.10 บาท Cut loss 0.93 บาท โดยกราฟระยะสั้นกลับตัว W shape และตัดเส้น EMA 10 วันเกิดเป็นสัญญาณซื้อได้อีกครั้ง พร้อมทั้งเครื่องมือ MACD + RSI ชี้ขึ้นสนับสนุนทิศทาง จึงคาดว่าจะปรับตัวขึ้นได้
ขณะที่ก่อนหน้านี้ นายจักรพงส์ สุเมธโชติเมธา กรรมการผู้จัดการใหญ่ SKE เปิดเผยว่า บริษัทฯ คาดกำไรสุทธิในปี 62 จะเติบโตแตะ 100 ล้านบาท และตั้งเป้าหมายรายได้จะเติบโต 50% จากปี 2561 โดยจะมีสัดส่วนรายได้มาจากธุรกิจบริการอัดก๊าซไบโอมีเทน (CBG) และ NGV ประมาณ 60% และรายได้จากการขายไฟฟ้าเข้ามาเป็นปีแรกประมาณ 40%
โดยธุรกิจบริการอัดก๊าซ NGV ในปี 62 บริษัทฯ ตั้งเป้ายอดบริการบรรจุก๊าซจะเพิ่มเป็น 600 ตัน/วัน จากสิ้นปีนี้คาดจะมียอดบริการบรรจุก๊าซที่ 580 ตัน/วัน ขณะที่โครงการ CBG Station อ.ชุมพร จ.นครราชสีมา ที่มีกำลังการผลิตไบโอมีเทนอัดรวมที่ 9 ตันต่อวัน ปัจจุบันอยู่ระหว่างการต่อรองราคาขายกับกลุ่มปตท. คาดจะได้ข้อตกลงและราคาขายที่เหมาะสมภายในวันที่ 21 ธ.ค.นี้ และจะเริ่มดำเนินการได้ทันที พร้อมรับรู้รายได้เต็มปีในปีหน้า อย่างไรก็ตาม เบื้องต้นจะเป็นการจำหน่ายให้แก่กลุ่มปตท. ที่ประมาณ 6 ตันต่อวัน ส่วนที่เหลือจะจำหน่ายให้กับบริษัทย่อยทั่วไป
นอกจากนี้ บริษัทฯ จะเริ่มจำหน่ายไฟฟ้าเชิงพาณิชย์ (COD) ในโครงการโรงไฟฟ้าแม่กระทิง (MKP) ซึ่งเป็นโรงไฟฟ้าชีวมวล ขนาดกำลังการผลิตรวมที่ 9.9 เมกะวัตต์ (MW) คาดจะเริ่ม COD จำนวน 8 เมกะวัตต์ ได้ภายในเดือนมิ.ย.62
พร้อมกันนี้ บริษัทฯ ตั้งงบลงทุนในปี 62 ไว้ที่ประมาณ 500-700 ล้านบาท เพื่อนำไปใช้ในการขยายธุรกิจ ซึ่งยังไม่นับรวมกับการเข้าซื้อกิจการ (M&amp;A) ที่จะเกิดขึ้นในอนาคต ซึ่งบริษัทฯ มีแผนเข้าซื้อกิจการในธุรกิจโรงไฟฟ้า ประเภท Renewable โดยปัจจุบันอยู่ระหว่างเจรจากับพันธมิตรอยู่ใน 2 โปรเจ็ค อย่างไรก็ตาม บริษัทฯ ได้ตั้งเป้าหมายจะขยายกำลังผลิตไฟฟ้ารวมเป็น 30 เมกะวัตต์ ภายใน 3-5 ปีจากนี้ และจะขยายสถานีบริการอัดก๊าซไบโอมีเทนหรือ CBG และ NGV เพิ่มเป็น 5 แห่ง